作者:杜審言
標題:和韋承慶過義陽公主山池五首
內容:野興城中發，朝英物外求。情懸朱紱望，契動赤泉遊。海燕巢書閣，山雞舞畫樓。雨餘清晚夏，共坐北巖幽。徑轉危峰逼，橋回缺岸妨。玉泉移酒味，石髓換粳香。綰霧青絲弱，牽風紫蔓長。猶言宴樂少，別向後池塘。攜琴繞碧沙，搖筆弄青霞。杜若幽庭草，芙蓉曲沼花。宴遊成野客，形勝得仙家。往往留仙步，登攀日易斜。攢石當軒倚，懸泉度牖飛。鹿麛沖妓席，鶴子曳童衣。園果嘗難遍，池蓮摘未稀。捲簾唯待月，應在醉中歸。賞玩期他日，高深愛此時。池分八水背，峰作九山疑。地靜魚偏逸，人閑鳥欲欺。青溪留別興，更與白雲期。